রিফাত হত্যা: ১৪ নম্বর আসামি শ্রাবণের জামিন মঞ্জুর
রিফাত শরীফ হত্যা মামলায় চার্জশিটভুক্ত ১৪ নম্বর আসামি আরিয়ান হোসেন শ্রাবণের জামিন মঞ্জুর করেছেন আদালত।
বুধবার (৪ সেপ্টেম্বর) বিকেল ৪টার দিকে বরগুনার জেলা ও দায়রা জজ আদালতের বিচারক মো. আসাদুজ্জামান এ জামিনের আদেশ দেন।
আরিয়ান হোসেন শ্রাবণসহ ৬ জন যশোর শিশু-কিশোর সংশোধনাগারে রয়েছে।
আরিয়ান শ্রাবণের আইনজীবী অ্যাডভোকেট গোলাম মোস্তফা কাদের জানান, আরিয়ান শ্রাবণের জন্য বরগুনার সিনিয়র জুডিশিয়াল ম্যাজিস্ট্রেট আদালতে জামিনের আবদেন করা হয় গত ২৪ জুলাই। কিন্তু শুনানি শেষে ওইদিন আদালত শ্রাবণের জামিনের আবেদন নামঞ্জুর করেন। এরপর (১ আগস্ট) বরগুনার জেলা ও দায়রা জজ আদালতে শ্রাবণের জামিনের জন্য মিস কেস দাখিল করেন তিনি।
১ সেপ্টেম্বর ওই মিস কেসের আংশিক শুনানি হওয়ার পর পূর্ণাঙ্গ শুনানির জন্য আদালত বুধবার (৪ সেপ্টেম্বর) ধার্য করেন। পরে পূর্ণাঙ্গ শুনানি শেষে জেলা ও দায়রা জজ আদালত শ্রাবণের জামিনের আদেশ দেন।
৩ সেপ্টেম্বর রিফাত শরীফ হত্যা মামলার ৭ নম্বর আসামি আয়শা সিদ্দিকা মিন্নি উচ্চ আদালতের জামিন নিয়ে বরগুনা জেলা কারাগার থেকে মুক্তি পান। এ মামলায় গ্রেপ্তার বাকী ১৩ আসমির মধ্যে ৬ জন যশোর শিশু-কিশোর সংশোধনাগারে এবং অন্যরা বরগুনা জেলা কারাগারে রয়েছে।
২৬ জুন প্রকাশ্য দিবালোকে বরগুনা সরকারি কলেজ রোডে স্ত্রী মিন্নির সামনে কুপিয়ে জখম করা হয় রিফাত শরীফকে। পরে বরিশাল শেরে বাংলা মেডিক্যাল কলেজ হাসপাতালে চিকিৎসাধীন অবস্থায় তার মৃত্যু হয়। এ ঘটনায় রিফাতের বাবা আবদুল হালিম শরীফ বাদী হয়ে ১২ জনের নাম উল্লেখ করে মামলা করেন। হত্যাকাণ্ডের প্রধান অভিযুক্ত নয়ন বন্ড ২ জুলাই ভোরে পুলিশের সঙ্গে ‘বন্দুকযুদ্ধে’ নিহত হন। এর মধ্যে মামলার অন্য আসামিদেরও গ্রেপ্তার করা হয়।